《渡京口江望金山寺》
明代·区大枢

宝筏京江渡，灵峰旦鹫来。惊涛潆石下，飞塔荡空回。

水面分天堑，波心结蜃台。潮声驱梵铎，海势涤嚣埃。

吼浪蛟龙息，寻巢鹘隼猜。六朝悲散漫，万劫仰崔嵬。

击楫频年误，迷津此日开。临观虽未暇，心赏已悠哉。

作者简介：区大枢，字用环，一字元宰。高明人。益长子。明神宗万历元年（一五七三）举人。谒选得郡丞，不就。晚年令安远，转岳州通判。数月卒于官。有《振雅堂》、《廉江》、《岳阳》稿。清道光《广东通志》卷二九七、清光绪《高明县志》卷一三有传。